อีทีเอฟทองตปท.เคาะ5บาท
เป้าธนชาต3พันล้านขายถึง30มี.ค.แอสเซทพลัสกรุงไทยชูตราสารหนี้
28 มี.ค. 2555

เป้าธนชาต3พันล้านขายถึง30มี.ค.แอสเซทพลัส-กรุงไทยชูตราสารหนี้
บลจ.ธนชาต คาดเคาะราคาอีทีเอฟต่างประเทศทองคำแท่ง 5 บาทต่อหน่วย “สโกเทีย” คาดถึงสิ้นปีทองขยับ 10%
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า กองทุนเปิดธนชาติอีทีเอฟทองคำแท่ง (TGOLDETF) เสนอขายครั้งแรกในวันที่ 27-30 มี.ค. 2555 และคาดว่าจะเข้าจดทะเบียนในตลาดหลักทรัพย์แห่งประเทศไทยก่อนวันที่ 13 เม.ย. 2555 โดยเป็นอีทีเอฟทองคำกองทุนแรกที่ซื้อทองคำ 99.99% ในต่างประเทศและฝากที่ประเทศฮ่องกง




 นอกจากนี้ คาดว่ากองทุนจะได้รับการตอบรับที่ดี และคาดว่าจะเสนอขายได้ประมาณ 3,000 ล้านบาท เนื่องจากราคาที่เสนอขายครั้งแรก (ไอพีโอ) กำหนดไว้ที่ 5 บาท ซึ่งทำให้นักลงทุนรายย่อยเข้ามาซื้อขายได้ง่ายเพราะราคาไม่สูง ขณะที่นักลงทุนรายใหญ่สามารถมาขอซื้อหน่วยลงทุนโดยตรงจากผู้ดูแลสภาพคล่อง (มาร์เก็ตเมกเกอร์) คือ บริษัทหลักทรัพย์ ธนชาต และฮั่วเซ่งเฮง ซึ่งเป็นผู้ร่วมค้าหน่วยลงทุน โดยใช้เงินลงทุนประมาณ 3 ล้านบาท ซึ่งน้อยกว่าอีทีเอฟกองอื่นๆ 
นายสุนิล แคชแยป กรรมการผู้จัดการใหญ่ บริษัท สโกเทีย โมแคตตา และแลกเปลี่ยนเงินตราต่างประเทศเอเชีย กล่าวว่า คาดว่าราคาที่จะเสนอขายจะอยู่ที่ 5.10-5.20 บาทต่อหน่วย และคาดว่าราคาทองคำในตลาดโลกจากนี้จนถึงสิ้นปี 2555 จะปรับตัวขึ้นได้ประมาณ 10% ไปอยู่ที่ 1,800-1,825 เหรียญสหรัฐต่อออนซ์ ซึ่งจะทำให้ราคาหน่วยในสิ้นปีไปอยู่ 5.5 บาทได้
นายตระกูลจิตร จิตตไสยะพันธ์ ประธานเจ้าหน้าที่บริหารการลงทุน บลจ.ธนชาต กล่าวว่า ในระยะสั้นคาดว่าจะไม่เห็นราคาทองปรับตัวเพิ่มขึ้นอย่างรุนแรง แต่แนวโน้มระยะยาวปัจจัยบวกต่อราคาทองยังคงอยู่ โดยเฉพาะการแก้ปัญหาเศรษฐกิจของประเทศที่พัฒนาแล้วทั้งสหรัฐ ยุโรป ญี่ปุ่น จะใช้เวลาไม่ต่ำกว่า 2-3 ปี เพราะฉะนั้นจังหวะนี้จึงเหมาะสำหรับการทยอยลงทุนซื้อทองคำเก็บไว้
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ กล่าวว่า กองทุนอีทีเอฟโกลด์กองนี้จะได้เปรียบกองทุนอีทีเอฟโกลด์กองอื่นๆ ในตลาดในขณะนี้ เนื่องจากลงทุนทองคำแท่งและเก็บไว้ในต่างประเทศ ทำให้ประหยัดค่าใช้จ่ายในการจัดส่งทองคำ 
สำหรับราคาที่เสนอขายในครั้งนี้คาดว่าจะทำให้กองทุนได้รับความสนใจจากนักลงทุนรายย่อย
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า ในวันที่ 29 มี.ค.นี้ บริษัทจะเปิดขายและรับซื้อคืนรอบใหม่กองทุนเปิดแอสเซทพลัสแอ็คทีฟ ตราสารหนี้ 4 (ASP-ACFIXED4) ระยะเวลาลงทุนประมาณ 3 เดือน ลงทุนในตราสารหนี้ระยะสั้นและตั๋วแลกเงินธนาคารและบริษัทเอกชนในประเทศ ผลตอบแทนประมาณ 3% ต่อปี
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเตรียมเปิดจำหน่ายกองทุนเปิดกรุงไทยธนทรัพย์ บี 32 เสนอขายวันที่ 28 มี.ค.-3 เม.ย. 2555 อายุ 6 เดือน ลงทุนตราสารหนี้ทั้งในประเทศและต่างประเทศ ผู้ลงทุนจะได้รับผลตอบแทนประมาณ 3.35% ต่อปี